Diari Oficial de la Generalitat Valenciana


Sumari del DOGV 6840, del 14-08-2012 (2012/7565)

Notificació de la sentència dictada en el juí verbal número 762/2011.
---------------------------------------------------------------------

### Dades del document

Número de DOGV
:   6840

Data del DOGV
:   14-08-2012

Secció del DOGV
:   IV. ADMINISTRACIÓ DE JUSTÍCIA

Número del document
:   2012/7565


Organisme emissor
:   Jutjat de Primera Instància i Instrucció Número 1 de Carlet

Tipus de document
:   Edicte

Notificació de la sentència dictada en el juí verbal número 762/2011. [2012/7565]  
Juí verbal 000762/1283-FV  
De: María Moreno García.  
Procuradora: María Luisa Ros Ros.  
Contra: Lanzamiento Europeo, SL.  
En este procediment verbal 762/11, seguit a instàncies de María Moreno García contra Lanzamiento Europeo, SL, s'ha dictat la sentència que, literalment, diu el següent:  
«Sentència número 37  
Carlet, 8 de maig de 2012  
María Pastor Bayarri, jutgessa del Jutjat de Primera Instància i Instrucció número 1 de Carlet, he vist estes actuacions de juí verbal, seguides davant d'este Jutjat amb el número 762/11, sobre la reclamació d'una quantitat, a instàncies de María Moreno García, representada per la procuradora María Luisa Fos Fos i amb l'assistència lletrada de José Orea López, contra la mercantil Lanzamiento Europeo, SL, declarada en situació processal de rebel·lia.  
Antecedents de fet  
Primer. La representació processal de la part actora va formular, amb data 22 de setembre de 2011, una demanda de juí verbal contra la mercantil Lanzamiento Europeo, SL, en què després d'exposar els fets i fonaments de dret que va estimar aplicables al cas, i que ací es donen per reproduïts, acabava sol·licitant que es dictara una sentència de conformitat amb la pètita del seu escrit de demanda; tot això, amb la condemna expressa a costes a la part demandada.  
  
Segon. Una vegada admesa a tràmit la demanda, mitjançant un decret de data 13 d'octubre de 2011, va ser traslladada a la mercantil demandada, i es van citar les parts al juí verbal, que va tindre lloc el dia 26 d'abril de 2012.  
Tercer. El dia assenyalat es va celebrar la vista del juí verbal, al qual va assistir la part actora. Esta es va ratificar en el seu escrit de demanda i va sol·licitar que es rebera el plet a prova. Després que es va declarar pertinent la prova proposada, va ser practicada, amb el resultat que consta en la gravació, i van quedar les actuacions vistes per a sentència. Atés que la part demandada no va comparéixer a l'acte de la vista, va ser declarada en situació processal de rebel·lia.  
Quart. En la tramitació d'estes actuacions s'han observat i complit les prescripcions legals, llevat del termini per a dictar sentència, a causa de l'acumulació de treball en este Jutjat.  
Fets provats  
María Moreno García, propietària de local siti a la planta baixa del carrer de Matías Perelló, número 4, de València, hi va patir, a partir d'agost de 2010, i com a conseqüència dels treballs d'enderrocament, excavació i construcció al solar limítrof per part de la mercantil Lanzamiento Europeo, SL, diversos clavills i desperfectes.  
María Moreno García va ser indemnitzada per l'asseguradora Catalana Occidente en la quantitat de 1.703,34 euros, ja que va ser quantificat pericialment l'import de la reparació en la quantitat de 3.747,76 euros i se'n va deduir l'import de la franquícia existent en la pòlissa contractada amb la seua asseguradora de 1.500 euros.  
Fonaments de dret  
Primer. En esta relació juridicoprocessal, la part actora exercix una acció de reclamació d'una quantitat per danys i perjuís per responsabilitat extracontractual, per l'import de 1.500 euros, més els interessos corresponents, com a import de la franquícia deduïda de la quantitat per la qual va ser indemnitzada pels clavills i desperfectes patits al seu local, siti a València, com a conseqüència dels treballs d'enderrocament, excavació i construcció realitzats per la mercantil demandada al solar limítrof.  
Contra això no oposa res la part demandada.  
Segon. La part actora exercix la seua acció sobre la base dels articles 1902 i següents del Codi Civil. En l'àmbit de la responsabilitat extracontractual, per a imputar la culpabilitat amb conseqüència de determinada conducta o activitat es requerix la concurrència dels requisits següents:  
a) Un element subjectiu representat per fer o ometre alguna cosa que es troba fora de les normes de cautela i previsió establides per l'ordenament i socialment acceptades, les quals primen els principis de previsió del risc que es puga derivar de la utilització del mitjà productor del dany;  
b) La producció d'un resultat danyós, després d'haver-se atenuat l'inicial criteri subjectiu a través d'una certa objectivació;  
c) Realitat d'un nexe causal entre ambdós (sentències del Tribunal Suprem de 27 de desembre, 7 de novembre i 8 d'octubre de 1996, 31 de maig i 7 d'abril de 1995 i 20 de maig de 1998).  
La Sala de la Audiència Provincial de València, Secció 11, assenyala el 17 de juliol de 2002 que "l'aplicació de l'article 1902 del Codi Civil partix de la concurrència necessària d'un fet danyós que puga ser retret per raó de la culpa a qui va produir el dany; així, l'apreciació més objectiva de la culpa extracontractual propugna la inversió de la càrrega de la prova, perquè obliga l'autor dels danys a acreditar que en l'exercici dels seus actes lícits va obrar amb tota la prudència i diligència necessàries per a evitar-los, i que té el seu fonament en el principi de responsabilitat basat en el mer risc o perill creat, que fa que el dany causat siga el resultat d'una causalitat física (STS de 27 d'abril de 1981), i s'exigix per regla general imposar l'esgotament de la diligència, de manera que la diligència requerida comprén no sols les prevencions i atencions reglamentàries sinó, a més, totes les que la prudència impose per a previndre l'esdeveniment danyós. I és essencial la previsibilitat per a generar culpa extracontractual (STS de 31 d'octubre de 1984) i això és necessari perquè l'exigència cal considerar-la en l'activitat normal de l'home mitjà en relació amb les circumstàncies".  
  
Tercer. Del que s'ha fet en el procediment, al·legacions i proves practicades, resulten degudament acreditats els requisits de concurrència necessària per a la procedència de la responsabilitat extracontractual.  
  
Queden acreditats els danys materials que va patir el local de l'actora, a través de l'informe pericial aportat (doc. 2), valorats en la quantitat total de 3.747,76 euros, pels quals va ser indemnitzada per l'entitat Catalana Occidente, amb deducció de la franquícia de 1.500 euros (doc. 3 i 13). Estos danys van ser efectivament causats per l'execució de les obres limítrofes, a partir d'agost de 2010, per la mercantil demandada, tal com constata l'informe pericial aportat per l'actora com a "circumstàncies i causes del sinistre". Així, contra allò que s'ha reclamat la part demandada no ha oposat res, la qual havia d'haver provat quin ús de la prudència i diligència calien en la realització de les obres. Tampoc s'ha oposat a la valoració dels danys reclamats. En conseqüència, d'acord amb allò que s'ha exposat, la responsabilitat per risc i la inversió de la càrrega de la prova, la mercantil demandada no ha acreditat que va obrar amb tota la diligència que calia per tal d'evitar o previndre el dany, i s'imposa l'estimació íntegra de la demanda rectora d'este procediment.  
Quart. Segons disposa l'article 1101 del Codi Civil queden subjectes a la indemnització per danys i perjuís causats, els qui en l'incompliment de les seues obligacions incórreguen en morositat. Esta indemnització, pel fet de tractar-se del pagament d'una quantitat de diners, es traduïx, segons el que disposa l'article 1108 del Codi Civil, en el pagament de l'interés pactat i, si no n'hi ha, en el legal que, d'acord amb l'article 1109 del mateix text, es produirà des que són reclamats judicialment. Igualment, el demandat està obligat a pagar l'interés legal, incrementat en dos punts de la quantitat reclamada, des de la data d'esta resolució fins que s'execute completament, segons establix l'article 576 de la Llei d'Enjudiciament Civil.  
En este cas, pertoca condemnar la demandada als interessos legals corresponents fins a l'execució completa d'esta resolució.  
  
Quint. Respecte a la imposició de costes, d'acord amb el que disposa l'article 394.1 de la Llei d'Enjudiciament Civil, pertoca imposar a la part demandada les costes causades.  
Dispositiva  
Estime íntegrament la demanda interposada per la procuradora María Luisa Fos Fos, en nom i representació de María Moreno García, contra la mercantil Lanzamiento Europeo, SL, declarada en situació processal de rebel·lia, i declare que és procedent, i en conseqüència, condemne la demandada esmentada, una vegada siga ferma esta resolució, a pagar a la part actora, o a la persona que legítimament la represente, la quantitat de mil cinc-cents euros (1.500 euros), que efectivament se li deuen, més els interessos legals procedents; tot això amb la imposició expressa de les costes a la part demandada.  
Expediu una testimoniança d'esta sentència perquè s'unisca a les actuacions i porteu l'original al llibre de sentències.  
Notifiqueu-ho a les parts.  
Esta resolució és ferma i no s'hi pot interposar cap recurs, de conformitat amb l'article 455 de la Llei d'Enjudiciament Civil (Llei 37/2011, de 10 octubre, de Mesures d'Agilització Processal).  
Esta és la meua sentència, que pronuncie, mane i firme».  
I atés que el demandat, Lanzamiento Europeo, SL, es troba en parador ignorat, expedisc este edicte a fi que li valga de notificació de forma deguda.   
  
Carlet, 3 de juliol de 2012.- El secretari judicial: Miguel Ángel García Herrera.